Cum a scăpat Emil Boc Uneori, o posibilă investigație se transformă într-o știre ”de bine”

luni, 22 mai 2017, 3:59

Pe 18 mai, acum patru zile, Primăria Cluj cumpără ”Cantitate: 1 bucată” de ”brățară fitness”.

Furnizorul este societatea Dante International S.A. adică eMAG.

Prețul este unul uluitor: 16.806 lei.

Informațiile apar pe siteul SEAP, sistemul de achiziții publice.

Aproape 4.000 de euro pentru o brățară de fitness? La ce o va folosi Primăria Cluj? Și cine o va utiliza?

Pontul, care a fost corect în sine, se transformă dintr-o posibilă investigație într-o altfel de știre.

Pentru că e vorba ”nu despre o brățară, ci despre 308 bucăți de brățări Fitness Xiaomi Mi Band Fitness Monitor”, după cum răspunde Primăria.

Prețul este de 54 de lei bucata, nu de 16.806 lei o singură bucată.

E o eroare în SEAP, unde se confundă lotul cu bucata.

Bine, bine, dar la ce le veți folosi?

”În perioada 10-14 iunie 2017, Primăria organizează Open Innovation Conference 2.0 și Innovation Camp 2017. Vom face pachete de protocol pentru participanți și ele vor conține și o astfel de brățară”.

Clujul este capitala nedeclarată a IT-ului românesc.

Clujul a organizat mai multe evenimente sportive importante decât Bucureștiul.

Clujul încearcă să devină un reper în aria grea a inovației, unul dintre acele cuvinte atât de des folosite încât își pierd utilitatea.

Așa că știrea nu e că cineva de la Primăria Cluj și-a tras o brățară la preț de mașină second hand, ci că, în mai puțin de o lună, sub patronajul Comisiei Europene, la Cluj se vor vântura altfel de idei decât cele în care ne scăldăm în fiecare zi.

Informația despre inovație nu va face nici 1% din audiența eventualei hoții, dar înseamnă mai mult pentru viața noastră.